CELEX: 52014PC0664
Language: et
Date: 2014-10-29
Title: Ettepanek: NÕUKOGU OTSUS, millega määratakse kindlaks Euroopa Liidu Maailma Kaubandusorganisatsiooni peanõukogus võetav seisukoht Seišelli Vabariigi WTOga ühinemise kohta

|
			
		
		
		52014PC0664
		
			Ettepanek: NÕUKOGU OTSUS, millega määratakse kindlaks Euroopa Liidu Maailma Kaubandusorganisatsiooni peanõukogus võetav seisukoht Seišelli Vabariigi WTOga ühinemise kohta /* COM/2014/0664 final - 2014/0307 (NLE) */
			
				
		
		
			
			   	SELETUSKIRI
I. SISSEJUHATUS
Maailma Kaubandusorganisatsiooni (WTO)
liikmete ja Seišellide vahelised läbirääkimised Seišellide WTOga ühinemise
tingimuste üle on jõudnud lõppjärku. Nimetatud läbirääkimised algasid pärast
seda, kui Seišellid esitasid 1995. aastal WTO liikmeks saamise taotluse, ning
on kestnud 19 aastat. Seišellide ühinemistaotlust on uuritud võttes arvesse
üldiseid kahepoolseid kaubandussuhteid Seišellidega ELi-AKV partnerluse
kontekstis ning Seišellide võetud kohustust jätkata kaubanduse liberaliseerimist
täiemahulise majanduspartnerluslepingu raames. Nõukogu peab Euroopa Liidu
toimimise lepingu kohaselt võtma vastu otsuse, millega kiidetakse heaks
Seišellide ühinemise tingimused, enne kui EL saab heakskiitu WTOs ametlikult
toetada.
Järgmisena on esitatud ühinemistingimuste
kokkuvõte.
II. SEIŠELLIDE WTOga ÜHINEMISE TINGIMUSED
SEKTORITE KAUPA
Kohustuste loetelu
Kaubad (üldine)
Seišellide keskmine lõplik seotud
tollimaksumäär ühinemiskavas on 16,1 %.
Põllumajandustoodete keskmine lõplik seotud
tollimaksumäär on kõrgem (26,8 %) kui vastav suurus tööstustoodete puhul
(10,5 %). 
Seišellid rakendavad kõiki lõplikke seotud
tollimaksumäärasid alates ühinemise kuupäevast.
Keskmised tollimaksumäärad on üsna mõistlikud,
võttes arvesse Seišellide majanduse väiksust ja haavatavust. ELi varasem tava
on olnud aktsepteerida nimetatud tariifimäärasid kui mõistlikke määrasid
võrreldava suurusega majanduste jaoks.
Tööstuskaubad 
–              
Muude kui põllumajandustoodete keskmine lõplik
seotud maksumäär on 10,5 %.
–              
Kõrgeimad, ligikaudu 25 %-ni ulatuvad
keskmised maksumäärad on kalandus-, mööbli- ja jalatsisektoris.
–              
Seišellid annavad tollimaksuvabastuse ravimitele,
meditsiinitehnikale ja infotehnoloogiatoodetele, määrates nende toodete
lõplikuks seotud maksumääraks 0 %.
–              
Tariifimäärad on suurimad (200 %)
protekteeritud/taastatud turvisemustriga rehvide ja kasutatud riiete puhul. 
Põllumajandustooted 
–              
Põllumajandustoodete keskmine lõplik seotud
tollimaksumäär on 26,8 %.
–              
Põllumajanduses on suurimad tariifimäärad
250 % plastpudelites õlle ja viski ning 200 % tubaka puhul.
Teenused 
Seišellid võtavad turulepääsu ja võrdse
kohtlemisega seotud riiklikud kohustused mitmetes teenustesektorites, mis
hõlmavad kutseteenuseid, arvuti- ja teisi ettevõtlusteenuseid, sideteenuseid,
ehitus-, turustus-, haridus-, keskkonna- ja finantsteenuseid (kindlustus- ja
pangandusteenused), tervishoiu- ja sotsiaalteenuseid ning turismi- ja
transporditeenuseid (meretransport ning transpordi abiteenused).
Ühinemisprotokolliga võetud
kohustused
Ühinemisprotsessi viimases, mitmepoolses
etapis püüdsid WTO liikmed koos tagada Seišellide kaubandusseaduste ja
-institutsioonide põhimõttelist vastavust WTO eeskirjadele ja kokkulepetele,
pannes need kirja ühinemisprotokolli ja töörühma aruandesse. Seda arvesse
võttes on Seišellid lubanud täita töörühma aruandes ette nähtud tavapäraseid
kohustusi ja loobunud mis tahes üleminekuperioodist, v.a WTO tehniliste
kaubandustõkete lepingu puhul, mida rakendatakse täielikult alates 2015. aasta
detsembrist. 
Seišellid on muu hulgas võtnud kohustuse
kaotada kõik muud tollimaksud ja tasud ja siduda need ühinemisest alates
0 % tasemel ning asendada sanitaar- ja fütosanitaarmeetmetega seotud
toodete (nahad, karusnahad ja palmitaimed), kasutatud sõidukite, vasakpoolse
rooliga sõidukite, autokerede ja kamuflaažriietuse suhtes praegu kehtiv
impordikeeld lubade süsteemiga.
III. SOOVITUS
Esitades Seišellide WTOga ühinemise tingimused
nõukogule heakskiitmiseks, on komisjon seisukohal, et nimetatud tingimused
moodustavad tasakaalustatud, kuid samas ambitsioonika kogumi turu avamisega
seotud kohustustest, mis toovad märkimisväärset kasu nii Seišellidele kui ka
tema WTO partneritele.
2014/0307 (NLE)
Ettepanek:
NÕUKOGU OTSUS,
millega määratakse kindlaks Euroopa Liidu
Maailma Kaubandusorganisatsiooni peanõukogus võetav seisukoht Seišelli
Vabariigi WTOga ühinemise kohta
EUROOPA LIIDU NÕUKOGU,
võttes arvesse Euroopa Liidu toimimise
lepingut, eriti selle artiklit 91, artikli 100 lõiget 2 ning artikli 207 lõike
4 esimest lõiku koostoimes artikli 218 lõikega 9,
võttes arvesse Euroopa Komisjoni ettepanekut,
ning arvestades järgmist:
(1)       31. mail 1995. aastal esitas
Seišelli Vabariigi valitsus Maailma Kaubandusorganisatsiooni (WTO) asutava
Marrakechi lepingu XII artikli kohaselt taotluse kõnealuse lepinguga ühinemiseks.
(2)       11. juulil 1995 moodustati
Seišelli Vabariigi ühinemist käsitlev töörühm, et jõuda kokkuleppele
ühinemistingimuste osas, mis oleksid vastuvõetavad nii Seišelli Vabariigile kui
ka kõigile WTO liikmetele.
(3)       Komisjon pidas liidu nimel
läbirääkimisi turu avamisega seotud mitmesuguste Seišelli Vabariigi võetavate
kohustuste üle, mis rahuldaksid Euroopa Liidu nõudmisi, võttes arvesse
kahepoolseid kaubandussuhteid Seišellidega ELi-AKV partnerluse kontekstis ning
Seišellide võetud kohustust jätkata kaubanduse liberaliseerimist täiemahulise
majanduspartnerluslepingu raames.
(4)       Nimetatud kohustused on nüüd
kirja pandud Seišelli Vabariigi WTOga ühinemise protokolli.
(5)       Ühinemisel WTOga on
eeldatavasti positiivne ja kestev mõju Seišelli Vabariigi majandusreformidele
ja jätkusuutlikule arengule.
(6)       Seepärast tuleks
ühinemisprotokoll heaks kiita.
(7)       WTO asutamislepingu XII
artiklis on sätestatud, et ühinemistingimustes lepivad kokku ühinev riik ja WTO
ning WTO poolt kiidab ühinemistingimused heaks WTO ministrite konverents. WTO
asutamislepingu IV artikli lõikes 2 on sätestatud, et ministrite konverentsi
istungite vaheaegadel täidab selle ülesandeid peanõukogu.
(8)       Seepärast tuleb määrata
kindlaks liidu võetav seisukoht WTO peanõukogus Seišelli Vabariigi ühinemise
kohta WTOga,
ON VASTU VÕTNUD KÄESOLEVA OTSUSE: 
Artikkel 1
Euroopa Liit võtab Maailma
Kaubandusorganisatsiooni peanõukogus seisukoha, et Seišelli Vabariigi ühinemine
WTOga tuleb heaks kiita.
Artikkel 2
Käesolev otsus jõustub selle vastuvõtmise
päeval.
Brüssel,
                                                                       Nõukogu
nimel
                                                                       eesistuja